Landbank kry rommelstatus van Moody's | Netwerk24
Deur Nellie Brand-Jonker 21 Januarie 2020 14:31
Afgradering kan 'n nadelige uitwerking hê op landbouproduksie in Suid-Afrika. Foto: Conrad Bornman
Die internasionale kredietgraderingsagentskap Moody’s het Landbank tot rommel afgegradeer weens die vrees dat die regering dalk nie dié staatsonderneming sal red indien nodig nie.
Moody’s het ook sy vooruitsig oor Landbank se gradering na negatief verander nadat sy hersiening, wat in November begin het, afgehandel is.
“Die afgradering weerspieël Moody’s se evaluering dat die voortgesette fiskale probleme van die staat daarop dui dat die regering meer selektief gaan wees met watter ondersteuning hy aan staatsondernemings gee,” lui ’n verklaring.
Moody’s het die telling wat aan regeringsteun toegeken word wanneer die gradering bepaal word, verlaag.
“Die negatiewe vooruitsig weerspieël hoofsaaklik die toenemende risiko dat die regering se vermoë om Landbank te ondersteun ingeval van nood, kan verswak.”
Die risiko is reeds weerspieël in die negatiewe vooruitsig op die staat self se gradering.
“Die gradering van die land toon die wesenlike risiko dat die regering nie daarin kan slaag om die agteruitgang in sy finansies te stuit met ’n herlewing van ekonomiese groei en maatstawwe vir fiskale konsolidasie nie.
“Enige verswakking in die regering se kredietprofiel of sy bereidwilligheid om Landbank te ondersteun, kan lei tot ’n afgradering.”
Boonop is Landbank ook in moeilike bedryfstoestande bedrywig en sukkel hy om ’n permanente uitvoerende hoof aan te stel. “Dit plaas druk op sy finansiële vertoning en beleggersvertroue.”
Meer oor: Moody's Investor Service | Landbank | Boerdery | Staatsondernemings | Landbou